姚勉
同张公望湖上避暑到四圣观招柏堂月潭二道士
清晨有客来，畏暑畏避地。
凉多独湖上，一棹拍空翠。
长堤舞杨柳，余雨在荷芰。
炎蒸俱已失，满抱足清意。
颇思孤山顶，有客具高致。
扣门闻琴声，便觉洗尘累。
湖边出问酒，饮兴随所至。
池鲜煮珍甘，水果剥香脆。
好风林外来，吹面凉不醉。
清谈诣物表，绝不挂世事。
画舫何人斯，箫鼓正喧沸。
清游彼应笑，世味吾不嗜。
尚思携枕箪，同叩竹间寺。
从今日日来，莫厌惊昼睡。